SHUTDOWN(8)

NÉV
shutdown - kilépés a rendszerből

VÁZLAT
/sbin/shutdown [-t másodperc] [-arkhncfF] mikor [figyelmeztetés]

LEÍRÁS
A shutdown parancs biztonságosan lép ki a rendszerből. Az összes bejentkezett felhasználót figyelmezteti, valamint letiltja a belépést (lásd: login(1)). A folyamatot a program rögtön, vagy meghatározott idő múlva indíthatja el, melyben először minden alkalmazást értesít a SIGTERM jelzéssel. Ez a szövegszerkesztőknek időt ad a fájlok elmentésére, a levelező- és hírolvasó programok így tisztán léphetnek ki, stb. A shutdown az init processztől a futásszint megváltoztatását kéri. A 0-s futásszintet a rendszer leállítására, a 6-osat az újrabootolásra használjuk, az 1-essel olyan állapotba kerül a gép, ahol karbantartási feladatok végezhetők; ez az alapbeállítás, ha sem a -h, sem pedig az -r opciót nem adjuk meg a shutdown-nak. A teendőket rendszerleállítás- vagy újraindítás esetén a /etc/inittab fájl megfelelő bejegyzései tartalmazzák.

OPCIÓK

-a  Használja a /etc/shutdown.allow fájlt.

-t másodperc
    Az init(8)-et másik futásszintre váltás előtt ennyi idő kivárására kéri a processzeknek küldendő SIGTERM és SIGKILL jelzés között.

-k  Ne lépjen ki igazából, csak a figyelmeztető üzenetet küldje el mindenkinek.

-r  Rendszer újraindítása.

-h  Leállítás kilépés után.

-n  [NEM JAVASOLT] Ne hívja meg az initet, hanem maga végezze el a kilépést. Az opció használata ellenjavallott, mivel eredményei kiszámíthatatlanok lehetnek.

-f  Ne indítson fsck-et a újraindítás után.

-F  Mindenképpen legyen fsck.

-c  Szakítson meg egy folyamatban levő kilépést. Ezzel az opcióval együtt természetesen nem kell megadni időparamétert, de felhasználói üzenetet lehet.

mikor
    Mikor lépjen ki.

figyelmeztetés
    Az összes felhasználónak küldendő üzenet.

A mikor argumentum többféle formátumban megadható. Lehet hagyományos óó:pp alakban, ahol óó az órák száma (egy vagy két számjegy), pp pedig a perc (mindig két számjegyben). Másrészt megjelenhet +p-ként is, ahol p jelenti a kivárandó percek számát (késleltetés). A now (most) szó egyenértékű +0-val.

Ha a shutdownt időzítéssel hívják meg, létrehozza a /etc/nologin fájlt, mely megakadályozza felhasználók beléptetését pl. a login(1) programmal. Ezt az állományt csak akkor távolítja el, ha még az initnek küldött jelzés előtt leállítják a folyamatot (pl. megszakítják a shutdownt, vagy valami rosszul sül el). Egyéb esetekben a rendszerleállító, vagy -indító scriptek feladata a fájl törlése.

Az -f paraméter gyors újrabootolást eredményez. A parancs létrehozza a /fastboot állományt, melynek meglétét a rendszerindító rc fájl figyeli, és hatására nem hívja meg az fsck(1) programot. Ezután a bootfolyamat eltávolítja a /fastbootot.

Az -F paraméter kierőszakolja az fsck(1)-et: létrehozza a /forcefsck állományt, aminek hatására a rendszerindító rc fájl az fsck(1)-et egy különleges `force' paraméterrel hívja, így még a rendesen unmountolt fájlrendszerek is ellenőrzésre kerülnek. A /forcefsck törlése szintén a bootfolyamat feladata.

Az -n opció eredményeképpen a shutdown nem hívja az initet, hanem maga öli meg az összes futó alkalmazást. Ezután kikapcsolja a kvótákat, jegyzetelést és a swappolást, valamint lecsatolja a mountolt fájlrendszereket.

AZ ELÉRÉS KORLÁTOZÁSA
A shutdownt az init(8) is hívhatja a CTRL-ALT-DEL billentyűk lenyomása esetén, ha létezik megfelelő bejegyzés a /etc/inittab állományban. Ez azt is jelentheti, hogy mindenki, aki fizikailag hozzáfér a billentyűzethez, kiléphet a rendszerből. Ennek megakadályozására a shutdown képes ellenőrizni, hogy megbízható felhasználó jelentkezett-e be a virtuális konzolok egyikéről. Ha a programot az -a opcióval indítjuk (ezt az /etc/inittab-ban a shutdown hívásához lehet adni), ellenőrzi, hogy elérhető-e a /etc/shutdown.allow fájl. Ezután ezt összehasonlítja a virtuális konzolról bejentkezett emberek névsorával (/var/run/utmp). A műveletet csak akkor folytatja, ha az itt felsorolt felhasználók egyike vagy a root jentkezett be. Más esetekben a

shutdown: no authorized users logged in

hibaüzenetet küldi a (fizikai) rendszerkonzolra. A /etc/shutdown.allow állomány soronként egy nevet tartalmazhat. Az üres és a # jellel kezdődő (megjegyzés) sorok megengedettek. A fájl 32 felhasználó nevét tartalmazhatja.

FÁJLOK
/fastboot
/etc/inittab
/etc/init.d/halt
/etc/init.d/reboot
/etc/shutdown.allow

HIBÁK
Nem vehető igazi hibának, hogy a legtöbb felhasználó elfelejti megadni a mikor argumentumot, és furcsállja a shutdown által visszaadott hibaüzenetet. A mikor argumentum kötelező; az esetek 90%-ában ez now.

SZERZŐ
Miquel van Smoorenburg <miquels@cistron.nl>

LÁSD MÉG
fsck(8), init(1), halt(8), reboot(8)

MAGYAR FORDÍTÁS
Gál Gyuri <gyuri@lamer.hu>